ཨ་ཁུ་ཆོས་བཟང་གི་སེམས་ནང་སྔར་ནས་བུ་བསྟན་འཛིན་གྱིས་བཤད་པའི་མངགས་ཆ་ཞིག་ཡོད་པ་སྟེ།བུ་བསྟན་འཛིན་ནི་གྲོང་ཁྱེར་ནང་སློབ་གྲྭར་ཡོད་པས།ཁོས་ཟེར་ན་དེང་སྐབས་རྒྱལ་ཁབ་ནས་མ་དངུལ་འབོར་ཆེན་བཏང་སྟེ་ཞིང་འབྲོག་ཁུལ་ལ་ཁང་པ་མང་པོ་རྒྱག་བཞིན་ཡོད་པ་དང་།ལོ་ཤས་སོང་བའི་རྗེས་ལ་རྒྱལ་ཡོངས་ཀྱི་ཞིང་འབྲོག་མང་ཚོགས་ཚོར་སྤྱོད་གོ་ཆེ་ལ།དཀར་ཆ་དོད་པའི་སྡོད་ཁང་གསར་པའི་ནང་སྡོད་ཐུབ་པ་བྱ་རྒྱུ་རེད་ཟེར།ཁོའི་སློབ་གྲོགས་ཤིག་གི་ལུང་པ་ནི་དེ་སྔ་རི་ལྡེབས་སུ་ཆགས་ཡོད་པ་དང་།ད་ཆ་རི་གཤམ་གྱི་རྒྱ་ལམ་གྱི་གཡས་གཡོན་དུ་གནས་སྤོས་བྱས་ཡོད་པས་མ་ཚད།ཁང་པ་ཚང་མ་ཉིས་ཐོག་ཤེལ་ཁྲ་ཅན་ཡིན་པ་དང།ད་དུང་དེ་སྔ་ཐང་རྒོད་ཡིན་པའི་ས་རྒྱ་ཆེན་པོ་དག་འཕྲུལ་ཆས་སྣ་ཚོགས་ཀྱིས་ས་ཞིང་བཟོས་ཐོག་ཆུ་ཡུར་འཁྲིད་པ་མ་ཟད་གློག་དང་འཐུང་ཆུ་ཡང་ཡོད་པ་བཟོས་ནས་ད་ཆ་ཁྱིམ་ཚང་ནང་བརྙན་འཕྲིན་སོགས་དེང་རབས་ཅན་གྱི་ཁྱིམ་ཆས་མ་ཚང་བ་མེད་པས།ངོ་མ་ལུས་བདེ་སེམས་སྐྱིད་ཀྱི་འཚོ་བ་སྐྱེལ་བཞིན་ཡོད་ཟེར་ལ།ངས་བྱས་ན་རིང་མིན་ང་ཚོའི་གྲོང་ཚོ་ཡང་གནས་སྤོས་བྱ་ངེས་པས།པ་ཕ་རང་གིས་སྔོན་ཚུད་ནས་གནས་སྤོ་བྱ་རྒྱུའི་ཐོ་བཀོད་ན་དེ་རྩིས་ཀྱི་ཡག་པ་ཡོད་ཟེར་བ་དེ་རེད།